Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 200/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ΛΟΎΝΤΖΑ ΠΙΤΣΙΛΙΆΣ“ (LOUNTZA PITSILIAS)

ELi nr: PGI-CY-02367 – 15.9.2017

KPN () KGT (X)

1. Nimetus(ed)

„Λούντζα Πιτσιλιάς“ (Lountza Pitsilias)

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Λούντζα Πιτσιλιάς/Lountza Pitsilias“ tähistatakse laagerdunud, kuiva, soolatud, suitsutatud ja veinis marineeritud lihatoodet, mida tehakse seafileest. Selle tootmisel ei kasutata säilitusaineid (nt nitraadid, nitritid, polüfosfaadid), lõhna- ja maitsetugevdajaid ega muid lisandeid. Ka toote „Λούντζα Πιτσιλιάς/Lountza Pitsilias“ toorainetes ei ole säilitusaineid (nt nitraadid, nitritid) ega muid lisandeid.

Toote valmistamiseks kasutatakse:

— seaduses nõutud viisil tapetud (verest täielikult tühjaks lastud ja kohe jahutatud), tervetelt sigadelt mõlemalt poolt selgroogu saadud värsket seljafileed. Pärast vastuvõtmist kontrollitakse saadud liha värvust (mis peab olema iseloomulikult helepunane), lõhna (hea), sisetemperatuuri (0–7 °C) ja pH-d (5,3–6);

— kohalikku sorti ’Mavro’ kasvatavatest istandustest (võivad kasvatada lisaks ka sorti ’Maratheftiko’) saadud kuiva punast veini. Kontrollitakse saadud veini lõhna (peab olema sordile iseloomulik), alkoholisisaldust (12–15 %) ja suhkrusisaldust (alla 4 g/l);

— jämedat (mere)soola;

— purustatud koriandrit (Coriandrum sativum), jahvatatud vürtsköömnet (Cuminum cyminum) (vabatahtlik) ja/või jahvatatud musta pipart (Piper nigrum).

Toote „Λούντζα Πιτσιλιάς/Lountza Pitsilias“ omadused on järgmised:

Füüsikalised omadused

Kuju: pikk kitsas ja silinderjas, otstest veidi kitsama ja elliptilise läbilõikega

Kaal: 0,8–2,5 kg

Organoleptilised omadused

Värvus: väljast tumepunane kuni must ja seest hele- kuni purpurpunane

Lõhn: punane vein, koriander (ja/või vürtsköömen) ja suitsune

Maitse: veidi soolane ja suitsune; lisaks on tunda ka veini; koriandrit ja/või vürtsköömnet ning musta pipart (kui viimast kahte on lisatud)

Tekstuur: tihedalt kokkusurutud lihaskiud ei ole triipudena eraldatud, närimisel veidi vintske

Keemilised omadused

Veesisaldus: 40–60 %

Naatriumkloriid: 3–7 %

Toode „Λούντζα Πιτσιλιάς/Lountza Pitsilias“ lastakse tarbimisse tervikuna või viilutatult ja müüakse kas pakendatult või pakendamata.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Λούντζα Πιτσιλιάς/Lountza Pitsilias“ valmistamiseks kasutatav punane vein on toodetud määratletud geograafilises piirkonnas asuvates viinamarjaistandustes, kus kasvatatakse piirkonnas valdavat kohalikku viinamarjasorti ’Mavro’. Sellised istandused asuvad Pitsiilia piirkonnas (kontrollitud päritolunimetusega veinid), kus võib kasvatada ka sorti ’Maratheftiko’ (Vamvakada).

Pitsiilia piirkonnas on erilise morfoloogia ja kvaliteediga pinnas, mis sobib eriti hästi veiniviinamarjade kasvatamiseks: merepinna suhtes väga kõrgel, kallakutel lasuv muld on toitainevaene ja paljandunud vulkaaniliste kaljurahnudega. Samuti on sealsoodsad kasvutingimused, sest viinamarjade küpsemise ajal sademeid ei esine. Kõik need Pitsiilia piirkonna klimaatilised ja morfoloogilised erisused annavad selle piirkonna veinile erilised organoleptilised omadused ja kvaliteedi, mis mõjuvad toote „Λούντζα Πιτσιλιάς/Lountza Pitsilias“ organoleptilistele omadustele, sest veinis leotamine on tootmisprotsessi oluline osa.

3.4. Täpsustage tootmise eritapid, mis peavad toimuma määratletud geograafilises piirkonnas

Toote „Λούντζα Πιτσιλιάς/Lountza Pitsilias“ valmistamiseks kasutatav punane vein on toodetud määratletud geograafilises piirkonnas asuvates viinamarjaistandustes, kus kasvatatakse piirkonnas valdavat kohalikku viinamarjasorti ’Mavro’. Sellised istandused asuvad Pitsiilia piirkonnas (kontrollitud päritolunimetusega veinid), kus võib kasvatada ka sorti ’Maratheftiko’ (Vamvakada).

Pitsiilia piirkonnas on erilise morfoloogia ja kvaliteediga pinnas, mis sobib eriti hästi veiniviinamarjade kasvatamiseks: merepinna suhtes väga kõrgel, kallakutel lasuv muld on toitainevaene ja paljandunud vulkaaniliste kaljurahnudega. Samuti on seal soodsad kasvutingimused, sest viinamarjade küpsemise ajal sademeid ei esine. Kõik need Pitsiilia piirkonna klimaatilised ja morfoloogilised erisused annavad selle piirkonna veinile erilised organoleptilised omadused ja kvaliteedi, mis mõjuvad toote „Λούντζα Πιτσιλιάς/Lountza Pitsilias“ organoleptilistele omadustele, sest veinis leotamine on tootmisprotsessi oluline osa.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Olenemata sellest, kas toode on pakendatud, pakendamata, tervik või viilutatud, peab sel olema märgistus, kus on kirjas selle registreeritud nimetus ning tootmisüksuse andmed ning/või viilutamis- ja pakendamiskoha andmed (kui viilutamine ja pakendamine ei toimu tootmiskohas).

4. Geograafilise piirkonna täpne määratlus

Määratletud geograafiline piirkond Pitsiilia on teadaolevalt mägine. Merepinna suhtes kõrgusel 700 meetrit või rohkem asuv piirkond hõlmab järgmiste haldusüksuste territooriume:

Nikosia piirkond: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca piirkond: Odou

Limassoli piirkond: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria

5. Seos geograafilise piirkonnaga

Nimetuse „Λούντζα Πιτσιλιάς/Lountza Pitsilias“ registreerimise taotluse aluseks on toote füüsikalised, keemilised ja organoleptilised omadused, mis kujunevad välja ja säilivad sellise tootmisprotsessi käigus, mille puhul ei ole vaja kasutada mingeid lisandeid.

Toote „Λούντζα Πιτσιλιάς/Lountza Pitsilias“ omadused tulenevad tootjate oskusteabest, eelkõige

oleneb filee suurusest, kui kaua seda soolas hoida ja kui palju soola kasutada. Suuremat lountza’t soolatakse kauem ja kasutatakse veidi rohkem soola, et see jõuaks ka filee sisse ja lõpptoode oleks soovitud maitsega.

Toote „Λούντζα Πιτσιλιάς/Lountza Pitsilias“ sisule omane tugev veinimaitse ja lõhn saadakse lõhna ja keemiliste omaduste poolest sobiva punase veiniga, mis on saadud kohalikest viinamarjaistandustest, kus kasvatatakse valdavalt (80 % kogupindalast) sorti ’Mavro’, aga sellele lisaks võib kasvatada ka punase viinamarja sorti ’Maratheftiko’, ning need omadused olenevad ka veinis ligunemise ajast.

Lisatud vürtside (nagu ka soola) kogus oleneb filee suurusest ja tootja määrab selle oma kogemuse alusel. Sobiva koguse vürtside lisamisest tuleneb toote maitse ja lõhn.

Toote „Λούντζα Πιτσιλιάς/Lountza Pitsilias“ maitse, lõhna, tekstuuri ja värvuse seisukohalt on väga tähtis ka suitsutamine. Kerge külmsuitsutamine toimub järk-järgult. See, kui intensiivne on tuli, kui kaua suitsutatakse, kui kaugel on filee tulest ja kui sageli fileed suitsutusahjus ümber pööratakse, oleneb filee suurusest ja ilmastikutingimustest ning tootja otsustab selle üle kogemuse alusel. Suvel, kui temperatuur on kõrgem ja niiskust vähem, peab tuli olema nõrgem ja suitsutamisaeg lühem. Suitsutamise lõpuks on toode omandanud sellele omase suitsuse lõhna ja maitse (lisaks veini, koriandi ja teiste lisatud vürtside maitsele ja lõhnale), mis eristabki seda sarnastest suitsutamata toodetest.

Toote „Λούντζα Πιτσιλιάς/Lountza Pitsilias“ veesisaldus ja tekstuur on tingitud suitsutamisest ja (vajaduse korral) laagerdumisajast. Suitsutada tuleb kindlasti nõrgalt, et toote tekstuur oleks tihke ja sitke, mitte pehme ja pude. Suitsutamine ja (vajaduse korral) laagerdumisaeg koostoimes veiniga määravad ka toote „Λούντζα Πιτσιλιάς/Lountza Pitsilias“ sisu värvuse. Töötlemise lõpuks peab toode „Λούντζα Πιτσιλιάς/Lountza Pitsilias“ olema omandanud seest ühtlase hele- kuni purpurpunase värvuse.

Pitsiilia kliimat iseloomustavad kuivad jahedad suved ja pehmed talved ning kallakutel lasuv suhteliselt toitainevaese mullaga pinnas. See on aidanud kaasa selliste tootmis- ja säilitamismeetodite väljakujunemisele, mille abil töödeldud lihatooted säilivad toatemperatuuril. Nii sai pere liha süüa kogu aasta vältel ega pidanud seda rasvas säilitama (nagu seda tehti muudes piirkondades). Selliste toodete valmistamise muutumatuna püsinud oskusteavet on antud edasi põlvest põlve ning Pitsiilia tootjad kasutavad sama oskusteavet ka tänapäevastes tootmiskohtades.

Pitsiilia pinnase ja kliima tõttu kasvatatakse seal teiste piirkondadega võrreldes vähem viinamarju, aga nende mahlas on rohkem polüfenoole. Toote „Λούντζα Πιτσιλιάς/Lountza Pitsilias“ tootjad on peale muu tootmisalase oskusteabe pärinud ka suurepärase tumeda viinamarja, millest kirjutas N. Ierides Küprose lühiajaloos (1903: Brief History of Cyprus). Kohalikule ’Mavro’ viinamarjale omane intensiivne lõhn ja maitse tugevdavad toote ja piirkonna vahelist seost veelgi enam.

Tootjate oskusteabest ja piirkonna veinist saadud omaduste tõttu on toode „Λούντζα Πιτσιλιάς/Lountza Pitsilias“ omandanud luksusliku suupiste maine (P. Xioutas, 1978: Kypriaki Laografia ton Zóon (Loomad Küprose folklooris). Nimetatud teoses on toodet „Λούντζα Πιτσιλιάς/Lountza Pitsilias“ iseloomustatud ülimaitsvana. Ühe Michelini tähega pärjatud Küprose kokk Andreas Mavrommatis ütles kord intervjuus, et Pitsiilia toodab Küprose parimat lountza’t.

Pitsiilia töödeldud lihatooted (sh „Λούντζα Πιτσιλιάς/Lountza Pitsilias“) on selle piirkonnaga lahutamatult seotud – trükistes ja/või veebis avaldatavas turismiinfos selle paiga kohta tuuakse need alati eraldi välja. Ka Küprose kööki tutvustavates kirjutistes mainitakse Pitsiilia töödeldud lihatooteid (sh muidugi „Λούντζα Πιτσιλιάς/Lountza Pitsilias“) eraldi (nt Küprose põllumajanduse, loodusvarade ja keskkonna ministeerium, 2011: Gastronomikos Chartis tis Kyprou (Küprose kulinaarne kaart) ja Florentia Kithraiotou, 2009: Trofi: aformi schesis (Toit: suhte alus).

Viide tootespetsifikaadi avaldamisele

(määruse artikli 6 lõike 1 teine lõik)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) ELT L 343, 14.12.2012, lk 1.